

VLADA REPUBLIKE HRVATSKE

Zagreb, 3. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo pravosuđa, uprave i digitalne transformacije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog amandmana Vlade Republike Hrvatske na Konačni prijedlog zakona o izmjenama i dopunama Zakona o zemljišnim knjigama |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **PRIJEDLOG**

KLASA:

URBROJ:

Zagreb, 2024.

**PREDSJEDNIKU HRVATSKOGA SABORA**

Predmet: Konačni prijedlog zakona o izmjenama i dopunama Zakona o zemljišnim knjigama

 - amandmani Vlade

Na temelju članka 85. Ustava Republike Hrvatske („Narodne novine“, br. 56/90., 135/97., 8/98., 113/00., 124/00., 28/01., 41/01., 55/01., 76/10., 85/10. i 5/14.) i članka 196. Poslovnika Hrvatskoga sabora („Narodne novine“, br. 81/13., 113/16., 69/17., 29/18. 53/20., 119/20., 123/20. i 86/23.), Vlada Republike Hrvatske na Konačni prijedlog zakona o izmjenama i dopunama Zakona o zemljišnim knjigama podnosi sljedeće

 **A M A N D M A N E**

**Amandman I.**

Članak 12. mijenja se i glasi:

„Članak 125. mijenja se i glasi:

(1) Stručnom ispitu za ovlaštenog zemljišnoknjižnog referenta može pristupiti službenik koji ima završenu razinu obrazovanja 7.1 sv ili 7.1 st Hrvatskog kvalifikacijskog okvira (dalje u tekstu: HKO) i najmanje jednu godinu radnog iskustva na zemljišnoknjižnim poslovima u istoj razini obrazovanja.

(2) Stručnom ispitu za ovlaštenog zemljišnoknjižnog referenta može pristupiti službenik koji ima završenu razinu obrazovanja 6. sv ili 6. st HKO i najmanje tri godine radnog iskustva na zemljišnoknjižnim poslovima.

(3) Službenik pristupa polaganju stručnom ispitu za ovlaštenog zemljišnoknjižnog referenta u roku od godine dana od stjecanja uvjeta iz stavaka 1. i 2. ovoga članka.

(4) Stručni ispit iz stavaka 1. i 2. ovoga članka polaže se kod ministarstva nadležnog za poslove pravosuđa.

(5) Program i način polaganja stručnog ispita iz stavka 1. i 2. ovoga članka uredit će se pravilnikom koji donosi ministar nadležan za poslove pravosuđa.“.

Obrazloženje:

Predlaže se izmijeniti članak 12. Konačnog prijedloga zakona o izmjenama i dopunama Zakona o zemljišnim knjigama kojim se mijenja članak 125. Zakona o zemljišnim knjigama na način da se za potrebne formalne uvjete za polaganje stručnog ispita za ovlaštenog zemljišnoknjižnog referenta propisuje potrebna viša razina kvalifikacije od dosadašnje (stručnom ispitu moći će pristupiti službenik s višom i visokom stručnom spremom odnosno službenik koji ima završenu razinu obrazovanja 6. sv ili 6. st HKO-a ili 7.1 sv ili 7.1 st HKO-a), a sve radi potrebe za visoko obrazovanim kadrom za rad na sve složenijim zemljišnoknjižnim poslovima. Po položenom stručnom ispitu službenici će se moći rasporediti na radna mjesta koja su propisana Uredbom o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/24.). Također, iz odredbe se briše uvjet da stručnom ispitu može pristupiti samo službenik s određenom strukom (područje javne uprave) koji je propisan važećim Zakonom o zemljišnim knjigama, jer takav uvjet ograničava broj službenika koji može pristupiti stručnom ispitu za ovlaštenog zemljišnoknjižnog referenta, što je suprotno tendenciji povećanja broja službenika s položenim stručnim ispitom radi podizanja kvalitete rada službenika na zemljišnoknjižnim predmetima.

**Amandman II.**

„Članak 49. mijenja se i glasi:

(1) Stručnom ispitu za ovlaštenog zemljišnoknjižnog referenta mogu pristupiti i službenici koji su na dan stupanja na snagu ovoga Zakona zatečeni na radnom mjestu zemljišnoknjižnog referenta, te nakon položenog stručnog ispita za ovlaštenog zemljišnoknjižnog referenta mogu biti raspoređeni na radno mjesto ovlaštenog zemljišnoknjižnog referenta III. vrste neovisno o uvjetima utvrđenim za to radno mjesto u propisima koji se odnose na državne službenike.

(2) Stručnom ispitu za ovlaštenog zemljišnoknjižnog referenta mogu pristupiti i službenici koji su na dan stupanja na snagu ovoga Zakona zatečeni na radnom mjestu višeg zemljišnoknjižnog referenta, te nakon položenog stručnog ispita za ovlaštenog zemljišnoknjižnog referenta mogu biti raspoređeni na radno mjesto ovlaštenog zemljišnoknjižnog referenta II. vrste neovisno o uvjetima utvrđenim za to radno mjesto u propisima koji se odnose na državne službenike.“.

Obrazloženje:

Predlaže se izmijeniti članak 49. Konačnog prijedloga zakona o izmjenama i dopunama Zakona o zemljišnim knjigama radi zadržavanja postojećeg kadra na općinskim sudovima i to zemljišnoknjižnim odjelima. U Republici Hrvatskoj zemljišnoknjižni predmeti rješavaju se na 30 općinskih sudova u kojima djeluju 62 stalne službe sa 109 zemljišnoknjižnih odjela. U 109 zemljišnoknjižnih odjela zaposleno je bilo na dan 31.12.2023. 774 zemljišnoknjižnih službenika. Prema dodijeljenom ovlaštenju za samostalnu izradu odluka u zemljišnoknjižnim predmetima, 68,22% zemljišnoknjižnih službenika je ovlašteno samostalno izrađivati odluke u zemljišnoknjižnim predmetima (odnosno imaju položen stručni ispit za ovlaštenog zemljišnoknjižnog referenta dok 31,78% čine zemljišnoknjižni službenici bez posebnog ovlaštenja (prema podacima Godišnjeg izvješća o zemljišnoknjižnim predmetima općinskih sudova u Republici Hrvatskoj za 2023. godinu). Godišnje se zaprima iznimno velik broj zemljišnoknjižnih predmeta pa je tako u 2023. godini zaprimljeno 575.462 zemljišnoknjižnih predmeta, u 2022. godini 616.408 zemljišnoknjižnih predmeta. Rješavanje navedenih predmeta je od strateškog značaja obzirom se rješavaju imovinskopravni odnosi te se povećava kvaliteta podataka u zemljišnim knjigama što u konačnici dovodi do veće pravne sigurnosti, ostvarivanje preduvjeta za bolju investicijsku klimu i dobivanja zajmova odnosno značajni su za gospodarski razvoj Republike Hrvatske. Dodatno se predlaže uskladiti odredbu i s odredbama Uredbe o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/24.) radi mogućnosti rasporeda na radna mjesta ovlaštenih zemljišnoknjižnih referenata kao i potrebnih kvalifikacija mjesta da bi se zatečeni službenici po položenom stručnom ispitu mogli rasporediti na radna mjesta, a sve sukladno čanku 42. Zakonu o državnim službenicima („Narodne novine“, broj 155/23.) prema kojoj rješenjem čelnik tijela odlučuje o prijmu u državnu službu, rasporedu na radno mjesto, premještaju, napredovanju, plaći, produženju roka za polaganje državnog ispita, stavljanju na raspolaganje te prestanku državne službe.

PREDSJEDNIK

mr. sc. Andrej Plenković